15. januar 2024

**25-års jubilar på Tradium**

**Med årsskiftet kan Tradium fejre Jan Andersens 25-års jubilæum.**

Tirsdag den 2. januar begyndte Fodterapeutskolen på Tradium året med at markere undervisningsassistent Jan Andersens 25-års jubilæum - en milepæl i Jans arbejdsliv, som begyndte med en ansøgning til Fodterapeutskolen i august 1998.

Før Jan Andersen i 1985 uddannede sig til Statsautoriseret fodterapeut på Fodterapeutskolen i København, havde han været konstabel i forsvaret fra 1975 til 1985.

Efter uddannelsen var Jan i en periode vikarierende underviser på Fodterapeutskolen i Randers og blev mere nysgerrig på læringen i faget, hvorefter han søgte en fast stilling som underviser. Fra 1986 og til 1997 dannede Jan klinikfællesskab med Pia og Lone i Mariager, Havndal og i Hobro, og han har løbende vedligeholdt sine kompetencer gennem kurser inden for indlæg, diabetes, sår, biomekanik og gigtsygdomme, ligesom han tog kontaktlæreuddannelsen i 2008.

Jan kendes i afdelingen, som en skøn kollega, et menneske som både er eftertænksom men som også kan være vedholdende. Hans erfaring er en god blanding af praksis og undervisningserfaring – som blandet med lidt nordjysk sort humor giver en skøn aura omkring ham. Jan besidder en ro, som smitter af på andre og er kendt for at tage tingene lidt oppefra og ned. Han er en meget afholdt kollega på Tradium, og specielt er hans modtagelse af nye kolleger, noget flere bemærker, har en enorm betydning.

Tradium og Fodterapeutskolen siger Jan en stor tak for indsatsen de sidste 25 år.

**Om Tradium**

”Tradium, Erhvervsskole og -gymnasier, Randers” er et uddannelsesmæssigt kraftcenter, som udbyder en lang række ungdoms-, voksen- og efteruddannelser inden for det merkantile og tekniske område: hhx, htx, eux, eud og AMU. Skolen beskæftiger ca. 430 medarbejdere og underviser ca. 2.700 årselever på seks adresser i Randers og Pederstrup. Tradium har en vision om at være en internationalt orienteret og stærk partner for erhvervslivet samt en udviklende og attraktiv arbejdsplads med professionelle medarbejdere. Læs mere på tradium.dk